
ШыщхьэуIум и 20, гъубж
Эстонием егъэлъапIэ СССР-м къыхэкIыу къэрал щхьэхуит щыхъуа махуэр. 1991 гъэм Эстоние Республикэр къэрал щхьэхуэ зэрыхъужам теухуа унафэ къищтащ абы и Совет Нэхъыщхьэм.
1634 гъэм Бурцов Василий Москва щиIэ и тхылъ тедзапIэм къыщыдигъэкIащ япэ букварыр.
1721 гъэм Петергоф щаутIыпщащ иджы ду-ней псом щыцIэрыIуэ псыутх телъыджэхэр. А щIыпIэм уардэунэхэри псыутххэри зыхэт ансамбль щыухуэныр зи жэрдэмыр Пётр Езанэрт. Франджым и унафэщI-хэм Версаль щаIэ хэщIапIэм ехьэехуэ щIыпIэ телъыджэ Фин псыдэлъэдапIэм щищIыныр и хъуэпсапIэт Урысейм и императорым икIи а лэжьыгъэм къришэлIат архитектор цIэрыIуэ куэд. Иджырей теплъэр игъуэтын папщIэ илъэс щитIым нэблагъэкIэ екIуэкIащ а лэжьыгъэхэр.
1913 гъэм Япэ Урысейпсо спорт олимпиадэр Киев къалэм къыщызэIуахащ.
1915 гъэм дзэм къулыкъу щищIэну хыхьащ зи ныбжьыр илъэс пщыкIуий ирикъуа Жуков Георгий — иужькIэ дзэзешэ лъэщ, Совет Союзым и Маршал хъуар.
1918 гъэм «Дунейпсо литературэ» тхылъ тедзапIэр къызэрагъэпэщащ.
1922 гъэм Москва къратыкIыу хуежьащ къэралым и щIыпIэ куэд дыдэм нэс радионэтынхэр.
1941 гъэм икIуэт советыдзэхэм ДнепроГЭС-р къагъэуэн хуей хъуат. Совет къэралыгъуэм и Iэтащхьэхэм апхуэдэ унафэ ящIат ар бийм лъамыгъэсын мурадкIэ.
1945 гъэм СССР-м ЗыхъумэжыныгъэмкIэ и къэрал комитетым и унафэкIэ къызэрагъэпэщащ ураныр къэгъэсэбэпыным елэжь гупым кIэлъыплъ, зи IуэхущIафэхэр яущэхуу щыта комитет хэха.
1945 гъэм СССР-м и Совет Нэхъыщхьэм и Президиумыр арэзы техъуэри къищтащ Лъэпкъ Зэкъуэтхэм я Зэгухьэныгъэм и Уставыр.
1951 гъэм СССР-м къыщызэрагъэпэщащ ДОСААФ зэгухьэныгъэр.
1953 гъэм Совет Союзым хэIущIыIу ищIащ водороднэ бомбэм и лъэщагъыр зэригъэунэхуам теухуа хъыбарыр.
ШахматхэмкIэ дунейм и чемпионкэ, СССР-м спортымкIэ щIыхь зиIэ и мастер Рубцовэ Ольгэ къызэралъхурэ илъэси 110-рэ ирокъу.
УФ-м щIыхь зиIэ и артисткэ, Мейкъуапэ щIыхь зиIэ и цIыху Щхьэкумыдэ Нуриет къыщалъхуа махуэщ.
КъБР-м и цIыхубэ артисткэ Ерчэн Казимэ къыщалъхуа махуэщ.
Режиссёр, сценарист, УФ-м и цIыхубэ артист Михалков-Кончаловский Андрей и ныбжьыр илъэс 82-рэ ирокъу.
Индием и премьер-министру щыта Ганди Раджив къызэралъхурэ илъэс 75-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 30 — 31-рэ, жэщым градус 20 — 22-рэ щыхъунущ.
ШыщхьэуIум и 21, бэрэжьей
Терроризмэм и зэранкIэ хэкIуэдахэр ягу къыщагъэкIыж дунейпсо махуэщ
Урысейм щагъэлъапIэ Офицерым и махуэр
Латвием и къэрал щхьэхуитыныгъэр щызэфIагъэувэжа махуэщ
1561 гъэм Урысейм и пащтыхь Грозный Иван щхьэгъусэу ишащ къэбэрдеипщ Идар Темрыкъуэ ипхъу Гуащэнэ (Марие).
1911 гъэм Лувр музейм (Париж) щIадыгъукIащ Леонардэ да Винчи и сурэт цIэрыIуэ «Джоконда» зыфIищар. Ар зыхузэфIэкIари а музейм щылажьэ, гъуджэхэр щIыным хуэIэзэ Перуджи Винченцэт. ИлъэситI дэкIа нэужьщ абы и лъэужь техьэу сурэтыр къыщагъуэтыжар, дыгъуакIуэри щагъэтIысар.
1923 гъэм СССР-м и Къэрал планыр къызэрагъэпэщащ.
1932 гъэм Венецием (Италие) япэ дунейпсо кинофестивалыр щызэхэтащ.
1943 гъэм СССР-м унафэ къыщащтащ Суворовым, Нахимовым я цIэхэр зезыхьэ, ныбжьыщIэхэр щрагъэджэну дзэ училищэхэр къызэгъэпэщыным теухуауэ.
1964 гъэм Къэбэрдей-Балъкъэрым и цIыхубзхэм я V съездыр екIуэкIащ.
1973 гъэм СССР-м Къэрал кIуэцI IуэхухэмкIэ и министерствэм и академиер къызэрагъэпэщащ.
1991 гъэм ГКЧП-м къэралым къыщызэригъэпэща путчым и мурадахэр къызэремыхъулIар наIуэ къэхъуащ, Совет Союзым властыр щызыубыдыну хущIэкъуахэр ягъэтIысащ.
Театрымрэ киномрэ я актрисэ, СССР-м и цIыхубэ артисткэ Артмане Вие къызэралъхурэ илъэс 90 ирокъу.
Боксёр цIэрыIуэ, УФ-м и Къэрал Думэм и депутат Валуев Николай и ныбжьыр илъэс 46-рэ ирокъу.
Ямайкэм щыщ спортсмен цIэрыIуэ, дунейм атлетикэ псынщIэмкIэ пщыкIузрэ чемпион щыхъуа, Олимп Джэгухэм 8 щытекIуа Болт Усейн и ныбжьыр илъэс 33-рэ ирокъу.
Урысей биатлонист, Олимп чемпион, нэгъуэщI дунейпсо зэхьэзэхуэ куэдми щытекIуа, УФ-м спортымкIэ щIыхь зиIэ и мастер Шипулин Антон и ныбжьыр илъэс 32-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм градус 29 — 31-рэ, жэщым градус 19 — 22-рэ щыхъунущ.
